
ROMÂNIA

JUDEŢUL TIMIŞ

MUNICIPIUL TIMIŞOARA

SERVICIUL GUVERNANȚĂ PARTICIPATIVĂ 
ȘI MANAGEMENT CARTIERE

                     SC2023- ....................../...........................
REFERAT DE APROBARE A PROIECTULUI DE HOTĂRÂRE
privind aprobarea participării Municipiului Timișoara drept partener în cadrul  Proiectului “INSIDE OUT – Reconnect the Participatory City with Everyday People” și a bugetului aferent, propus pentru finanțare în cadrul Programului de Cooperare URBACT IV pentru Rețelele de planificare a acțiunilor
1. Descrierea situației actuale

Strategia de Dezvoltare Urbană Integrată 2015-2023 a Polului de Creștere Timișoara cuprinde următoarele două obiective:

- obiectivul strategic 3 - Asigurarea unui mediu social intercultural, coeziv şi dinamic, favorabil progresului şi incluziunii

Polul de creștere Timișoara trebuie să își consolideze rolul de catalizator al dezvoltării comunitare şi regionale, prin politici culturale publice bazate pe participare activă, care valorifică multiculturalitatea şi diversitatea patrimoniului cultural local și regional. Spaţiu geografic al confluenţei culturilor, Polul de creștere Timișoara are şansa să fie conectat direct la circuitul european al valorilor

 - obiectivul strategic 5 - Asigurarea unei administrații inteligente, inclusive și transparente

Componenta administrativă a Strategiei de Dezvoltare a Polului de Creștere Timișoara urmărește creșterea capacității administrative la nivelul polului și se axează pe trei programe majore. Prin acestea, se planifică creşterea performanţelor interne ale fiecărei unităţi administrative locale, stimularea cooperării intra şi interinstituţionale, asigurarea coerenţei spaţiale şi funcţionale a planurilor de dezvoltare, generalizarea practicilor democraţiei participative, ca premisă a creşterii coeziunii socio-teritoriale, angajamentul administraţiilor locale ale PCT de a implementa obiectivele Strategiei Europa 2020, respectiv valorificarea inteligentă a resurselor locale, printr-o planificare coerentă şi echilibrată teritorial.

Scopul principal este ca administraţiile locale să asigure un cadru organizatoric coerent, flexibil şi prietenos, atractiv atât pentru populaţia locală, cât şi pentru investitori sau pentru cei aflaţi în tranzit, să ofere un model de eficienţă şi civilitate, o interfaţă activă care să pună în valoare patrimoniul, resursele şi oportunităţile locale.

Totodată, în cadrul Planului Local de Acțiune pentru Guvernare Desachisă a Municipiului Timișoara 2022-2023 aprobat prin HCL nr. 211 din 24.05.2022 unul dintre angajamentele asumate este creșterea gradului de participare a cetățenilor în deciziile publice și viața comunității pentru că participarea generează încredere, reziliență, resurse suplimentare (timp, expertiză, chiar și bani), asumare/ownership, rezultate aliniate cu nevoi reale.
2. Schimbări preconizate și rezultate așteptate

Proiectul “INSIDE OUT – Reconnect the Participatory City with Everyday People” propus de către orașul Ghent corespunde atât cu Strategia de Dezvoltare Urbană Integrată 2015-2023 a Polului de Creștere Timișoara, cât și cu Planul Local de Acțiune pentru Guvernare Deschisă a Municipiului Timișoara 2022-2023. 
Proiectul are la baza o provocare întâlnită atât în Timișoara, cât și în celelalte orașe partenere în proiect, mai exact faptul că mulți cetățeni au un sentiment din ce în ce mai mare de a nu fi reprezentați de autoritățile publice locale, uneori cristalizat într-o neîncredere în instituțiile publice. Pentru a contracara acest lucru, proiectul își propune să identifice noi practici de participare care se bazează pe o implicare directă și adesea aleatorie a cetățenilor. 

Proiectul își propune să adreseze această provocare prin sesiuni de lucru comune și schimb de experiențe având trei componente majore:

1. Analiza nevoilor și a motivelor pentru care un număr tot mai mare de cetățeni se simt mai puțin reprezentați și drept urmare nu iau parte la dezbateri publice și alte procese participative.

2. Crearea unui Plan Integrat de Acțiune

Planul va fi creat de către un Grup Local de Acțiune din care vor face parte actori relevanți din domeniul vizat și va avea la bază schimbul de experiență cu partenerii din proiect care are dublu rol: pe de-o parte identificarea unor abordări noi și cum le-am putea adapta la contextul local, iar pe de altă parte împărtășirea practicilor și instrumentelor folosite la nivel local (de exemplu bugetul participativ) cu scopul perfecționării acestora.

3. Implementarea unor acțiuni locale 

Grupul Local de Acțiune va propune și implementa acțiuni pentru creșterea capacității administrației publice locale de a ajunge la locuitorii orașului care reprezintă majoritatea tăcută, care nu participă în mod spontan în procesele de consultare ale Municipiului. 

Proiectul aduce o schimbare de perspectivă căutând noi tipuri de conexiuni între sistemul politic democratic existent, pe de o parte, și puterea cetățenilor autonomi și a societății civile, pe de altă parte. Această abordare necesită o poziționare mai deschisă, mai accesibilă a autorităților locale și o voință de a împărtăși și redistribui puterea de decizie cu cetățenii, cum ar fi panelul cetățenilor/ citizen panel (aleși prin tragere la sorți), bugetarea participativă etc, precum și alte experimente care provoacă, dezvoltă, testează și implementează idei care conduc la un proces de schimbare mai larg. 

3. Alte informații

Perioada de implementare a proiectului “INSIDE OUT – Reconnect the Participatory City with Everyday People” este 1 iunie 2023 – 31 decembrie 2025. 
Bugetul propus pentru Municipiul Timișoara este 84.500 €, distribuit astfel: 2023 - 13.900 € , 2024 -  50.400 €, 2025 -  20.200 €. Co-finanțarea este în procent de 20% conform cerințelor Programului având valoarea de 16.900 €, distribuită astfel: 2023 - 2.780 € , 2024 - 10.080 € , 2025 - 4.040 €.

4. Concluzii

Considerăm necesară și oportună promovarea proiectului de hotărâre privind aprobarea participării Municipiului Timișoara drept partener în cadrul  Proiectului “INSIDE OUT – Reconnect the Participatory City with Everyday People” și a bugetului aferent, propus pentru finanțare în cadrul Programului de Cooperare URBACT IV pentru Rețelele de planificare a acțiunilor. 

